Høring ny kontingentmodell
Landsstyret vedtok i juni 2026 å be sentralstyret forberede en sak til landsstyremøtet i 2027 om Legeforeningens kontingentmodell. Vedtaket omfatter medlemskontingenten, kontingentfordelingen mellom aksene, bruk av praksiskompensasjon og tilskudd relatert til foreningsleddenes kostnader til praksiskompen samt mulighetene for en mer differensiert kontingent. Formålet er å sikre en økonomisk bærekraftig, rettferdig og transparent modell. 
Kontingentprosjektet skal beskrive dagens modell, utrede alternative løsninger og vurdere eventuelle konsekvensene av disse for medlemmer, foreningsledd og hovedforeningen. Organisasjonen skal involveres gjennom høringer og dialog underveis i arbeidet. Denne høringen er første steg i prosessen og skal bidra til å forankre sentrale prinsipper og problemstillinger. Deretter vil det bli sendt ut en ny høring med konkretisering av forslag  og konsekvenser for totaløkonomien, før behandling i landsstyremøte i 2027. 
En mer utførlig beskrivelse av kontingentmodellen ble sendt ut til alle foreningsledd den 5. oktober 2026 og ligger også som vedlegg til denne høringen. Det vil også bli sendt ut invitasjon til webinar i uke 42 og 43 for gjennomgang av dagens kontingentmodell, der det også blir mulig å stille spørsmål. 

1. Prinsipper for framtidig kontingentmodell
Dagens modell er utviklet over tid. Landsstyret ønsker å vurdere om modellen fortsatt understøtter organisasjonens behov og gir en hensiktsmessig fordeling av kontingentmidlene. 
Dagens modell oppsummert i korte trekk: 
· Medlemmene betaler én totalkontingent til Legeforeningen sentralt
· Årsmøtefastsatt kontingent i foreningsleddene faktureres sammen med ordinær medlemskontingent
· Kontingenten fastsettes årlig av Landsstyret. Ulike grupper har fastsatte rabatter
· De totale kontingentinntektene finansierer både aktivitet i hovedforeningen og i aksene (yrkesforeningene, lokalforeningene og de fagmedisinske foreningene).
· Tilskuddene til aksene blir fordelt videre til det enkelte foreningsleddene innad i aksen.
· Tilskuddet til det enkelte foreningsledd er satt sammen av ulike komponenter - herunder grunntilskudd, per-capita tilskudd (per medlem) og særskilte tilskudd relatert til geografi eller kostnader knyttet til praksiskompensasjon.

Før konkrete modeller og løsninger vurderes, er det viktig å avklare hvilke prinsipper som skal ligge til grunn for en framtidig kontingentmodell.
En framtidig modell bør bygge på tydelige og langsiktige prinsipper. I arbeidet så langt har rettferdighet, økonomisk bærekraft, transparens og forutsigbarhet blitt trukket fram som sentrale hensyn. Modellen bør oppleves som forståelig for medlemmene og gi grunnlag for stabile og forutsigbare rammer for både hovedforeningen og foreningsleddene. 
Kontingentmidlene skal finansiere Legeforeningens oppgaver, tjenester og aktiviteter. Samtidig må organisasjonen ha tilstrekkelig økonomisk robusthet til å håndtere framtidige forpliktelser, utviklingsbehov og variasjoner i inntekter og kostnader. Det er ikke et mål å bygge opp kapital utover det som er nødvendig for en forsvarlig og bærekraftig drift. 
Ved vurdering av framtidige fordelingsprinsipper kan det også være relevant å vurdere om foreningsleddenes samlede økonomi, herunder egne inntekter utover kontingent, opparbeidet egenkapital og økonomisk handlingsrom, bør tillegges vekt ved fordeling av kontingentmidler. 
En grunnleggende forutsetning for arbeidet er at ny kontingentmodell i utgangspunktet skal være provenynøytral. Dette innebærer at de samlede kontingentinntektene til Legeforeningen ikke endres som følge av ny modell. Endringen gjelder hvordan kontingenten innrettes og fordeles.
Det er tidligere kommet inn forslag om justeringer/endringer i rabattordningen for enkelte grupper av medlemmer. Dette er noe av bakgrunnen for spørsmålene som stilles. Har dere ytterligere kommentarer, kom gjerne med innspill. 
Spørsmål:
1. Hvilke utfordringer ved dagens kontingentmodell mener dere er viktigst å løse?
2. Bør dagens modell i hovedsak videreføres eller er det behov for endringer?
3. Har dere andre innspill til overordnede prinsipper for kontingentmodellen?

2. Medlemskontingent og rabattordninger
2.1 Rabatt for ektefelle-/registrert samboer
Rabatten ble etablert i en tid da begrunnelsen blant annet var knyttet til felles mottak av kun ett Tidsskrift. Flere har reist spørsmål om begrunnelsen fortsatt er relevant og om rabattnivået er riktig. Ektefelle/partnerrabatten er i dag på 25 % av ordinær kontingent, for en av de to. I oktober 2026 er det registrert 2 621medlemmer med denne rabatten.
Spørsmål:
1. Bør ektefelle/registrert samboer-rabatt videreføres? 
· Ja, uendret
· Ja, men med redusert rabatt
· Nei, ordningen bør avvikles
2. Hva er de viktigste argumentene for ditt syn?

2.2 Nyutdannede
Legeforeningen har fortsatt høy oppslutning blant studenter og unge leger. De første årene etter studiet representerer en egen fase i yrkesløpet, og det kan derfor være relevant å vurdere om dagens rabattordninger er tilstrekkelig tilpasset denne medlemsgruppen. I dagens modell betaler nyutdannede leger 75 % av ordinær kontingent. Rabatten varer i tre år etter avlagt embetseksamen. I oktober 2026 er det registrert 2 823 medlemmer med nyutdannet-rabatt.
Spørsmål:
1. Bør dagens kontingentordning for nyutdannede endres?
2. Dersom ja, hvordan bør ordningen innrettes?
3. Bør leger som venter på LIS1 omfattes av særskilte ordninger?
2.3 Pensjonister
Dagens kontingentmodell bygger i hovedsak på alder. Medlemmer som har gått av med alderspensjon betaler redusert kontingent fram til fylte 80 år. Deretter er medlemskapet kontingentfritt. 
Mange leger fortsetter imidlertid å være yrkesaktive også etter ordinær pensjonsalder, og vil da i større grad kunne dra nytte av tjenestetilbudet fra foreningen. Dette reiser spørsmål om dagens modell treffer godt nok, eller om yrkesaktivitet i større grad bør få betydning for kontingenten. I oktober 2026 er det registrert 6 000 pensjonister; 1 950 er over 80 år, 1 725 er mellom 75 og 80 år, 1 865 er mellom 70 og 75 år og 470 er under 70 år.  Pensjonister under 75 år betaler 20%, og pensjonister mellom 75-80 betaler 10%. Legeforeningen har ingen sikre tall på hvor mange av disse som er yrkesaktive eller delvis yrkesaktive.
Spørsmål:
1. Hvilke hensyn bør legges til grunn ved fastsettelse av kontingent for alderspensjonister?
2. Bør dagens aldersbaserte modell videreføres, eller bør det skilles mellom yrkesaktive og ikke-yrkesaktive alderspensjonister?
3. Bør dagens aldersgrenser for redusert kontingent og kontingentfritak opprettholdes eller vurderes endret?
4. Har dere andre synspunkter eller forslag knyttet til kontingent for alderspensjonister?

2.4 Stipendiater
Stipendiater i full stilling betaler 75 % av ordinær kontingent. Rabatten for stipendiater er blant annet begrunnet med at de aller fleste fulltidsstipendiater har et lavere inntektsnivå enn andre legegrupper. Det er tidligere kommet ønsker om høyere rabatt begrunnet av lavt inntektsnivå.  I oktober 2026 er 89 medlemmer registrert med denne rabattkoden.
Spørsmål:
1. Bør dagens stipendiatrabatt videreføres eller endres?
2. Hvilke hensyn bør legges til grunn ved fastsettelse av kontingent for stipendiater?
3. Har dere forslag til hvordan en eventuell framtidig ordning bør innrettes?

 2.5 Dobbeltmedlemskap i annen akademikerforening
Medlemmer med to embetseksamener og som også er medlem i en annen akademikerforening betaler 75 % av ordinær medlemskontingent.  I oktober 2026 er 18 medlemmer registrert med denne rabattkoden. 
Spørsmål:
1. Bør dagens ordning med rabatt ved dobbeltmedlemskap videreføres eller endres?
2. Hvilke hensyn bør legges til grunn for en eventuell rabattordning?
3. Har dere andre innspill til hvordan ordningen bør innrettes?

3. Differensiering av medlemskontingenten
Dagens kontingentmodell bygger i stor grad på et prinsipp der medlemmer innen samme kategori betaler lik kontingent. Samtidig finnes det allerede ulike rabattordninger for enkelte medlemsgrupper, som innebærer at modellen inneholder elementer av differensiering. I en fremtidig modell kan det være aktuelt å vurdere om kontingenten i større grad skal differensieres mellom medlemsgrupper, eller om finansiering av enkelte medlemstjenester bør innrettes på annen måte. 
3.1 Andre typer differensiering enn dagens rabattgrupper
Spørsmål:
1. Bør kontingenten i større grad differensieres mellom medlemsgrupper? Med differensiering menes at ulike medlemsgrupper betaler ulik kontingent basert på nærmere definerte kriterier.
2. Dersom ja, hvilke kriterier bør legges til grunn?
3. Hvilke medlemsgrupper bør eventuelt behandles ulikt?

3.2 Medlemstjenester og finansering
Legeforeningen tilbyr et bredt spekter av tjenester til medlemmene – herunder blant annet faglig rådgivning, juridisk bistand og andre medlemstilbud. Tjenestene finansieres i hovedsak gjennom medlemskontingenten og er tilgjengelige for alle medlemmer. I arbeidet med ny modell kan det være aktuelt å vurdere om finansieringen skal være kollektiv, eller om enkelt tjenester helt eller delvis bør finansieres på andre måter. 
Spørsmål: 
1. Bør alle medlemstjenester fortsatt finansieres fullt ut gjennom medlemskontingenten?
2. Bør omfanget av medlemmenes bruk av tjenester ha betydning for finansieringen? På individ eller gruppenivå?
3. Bør Legeforeningen vurdere egenandeler eller begrenset tilgang til tjenester? 

4. Kontingentfordeling i Legeforeningen
Medlemmene betaler kontingent til Legeforeningen sentralt. Kontingentinntektene finansierer både aktivitet i hovedforeningen og aktivitet i foreningsleddene. En andel av kontingentinntektene fordeles til Legeforeningens foreningsledd via aksene.  Fordelingen til det enkelte foreningsledde bygger blant annet på medlemstall (per capita), grunntilskudd og særskilt tilskudd til geografi eller til finansiering av praksiskompensasjon. 

· Akser: yrkesforeninger, lokalforeninger og fagmedisinske foreninger
· Per capita -tilskudd basert på antall medlemmer
· Grunntilskudd: fast tilskudd til hvert foreningsledd innad i den enkelte akse.  Grunntilskuddets størrelse varierer mellom aksene
· Geografitilskudd: tilskudd knyttet til geografiske forhold
· Praksiskompensasjon – tilskudd til foreningsledd med næringsdrivende medlemmer og således praksiskompensasjonskostnader til de tillitsvalgte
I arbeidet med en framtidig kontingentmodell er det aktuelt å vurdere om dagens fordelingsprinsipper skal videreføres, eller om andre kriterier bør få større betydning.

4.1 	Fordeling av midler innad i aksene
Kontingentfordelingen er en sentral del av Legeforeningens finansieringsmodell. Dagens modell bygger i stor grad på grunntilskudd til foreningsleddene (yrkesforeningene, lokalforeningene og fagmedisinske foreninger) og medlemstilskudd. Grunntilskuddet og geografitilskuddet har ligget fast i mange år, hvilket har gitt medlemstilskuddet større vekt i fordelingen. 
Spørsmål:
1. Hvilke kriterier bør tillegges størst vekt ved fordeling av midler innad i aksene?
2. Bør dagens vektlegging av medlemstall videreføres, eller bør andre forhold få større betydning?
3. Bør grunntilskuddet videreføres som i dag, eller vurderes endret? 
4. Bør geografi, aktiviteter og /eller andre forhold, tillegges større/mindre vekt i fordelingsmodellen?
5. Bør egne inntekter eller økonomisk situasjon tillegges vekt ved fordeling av kontingentmidler?
6. Hvordan bør grunntilskudd og ev. geografitilskudd reguleres fra år til år, og hvilke prinsipper bør legges til grunn?
7. Er det andre forhold bør tillegges vekt ved fordeling av kontingentmidler?

4.2 Fordeling etter antall medlemmer (per capita)
Dagens fordelingsmodell bygger på medlemstallet i den enkelte foreningen. Alle medlemmer teller likt, uavhengig av hva de betaler i kontingent. Assosierte medlemmer telles ikke med i fordelingen. Det kan vurderes om ulike medlemsgrupper bør gi ulik uttelling i fordelingen av kontingentmidler. Dette gjelder blant annet forskjeller mellom yrkesaktive medlemmer, pensjonister og uføre. Spørsmålet gjelder hvordan kontingentmidlene fordeles, ikke hvor mye det enkelte medlem betaler.
Spørsmål:
1. Bør alle medlemmer fortsatt gi lik uttelling i per capita-fordelingen?
2. Dersom ikke, hvilke medlemsgrupper bør behandles annerledes?
3. Hvordan bør følgende grupper håndteres i en framtidig modell?
a. yrkesaktive medlemmer
b. arbeidende pensjonister
c. ikke-yrkesaktive pensjonister
d. medlemmer med kontingentfritak
4. Hvilke konsekvenser vil eventuelle endringer kunne få for egen forening?

4.3 Fagstyret og faglandsrådet
Fagstyret ivaretar oppgaver på vegne av de fagmedisinske foreningene og fagaksen som helhet. Dagens kostnader bæres av hovedforeningen. Spørsmålet er hvordan dette arbeidet bør finansieres i en fremtidig modell.
Spørsmål:
1. Hvilke hensyn bør legges til grunn i finansieringen av faglandsrådet og fagstyret?  
2. Hvordan bør faglandsrådets og fagstyrets arbeid finansieres i fremtiden:
A. Hovedforeningen finansierer (som nå)
B. Fagaksen finansierer
C. Finansieringen deles mellom hovedforeningen og fagaksen

3. Hvordan bør arbeid i fagstyret kompenseres, og hvilke prinsipper bør legges til grunn for honorarordning for fagstyrets leder og medlemmer? 
4. Har dere andre innspill til finansiering av fagstyrets arbeid?

5. Praksiskompensasjon
Landsstyret har særskilt bedt om en gjennomgang av modellen med praksiskompensasjon. Et grunnleggende spørsmål er hvor ansvaret for finansiering av praksiskompensasjonskostnader bør ligge.
En fremtidig modell må avklare hvem som fastsetter regelverket, hvem som behandler og utbetaler krav, hvilke aktiviteter som omfattes, og hvordan kostnadene skal finansieres. Valg av modell vil påvirke både styring, likebehandling, lokal handlefrihet, administrasjon og økonomisk risiko. 


5.1 Administrering av praksiskompensasjon
I dag håndteres praksiskompensasjon etter sentralt fastsatte satser og regler. Foreningsleddene kan imidlertid vedta egne satser.  Det enkelte foreningsledd beslutter selv hvilke aktiviteter som skal gjennomføres, og om aktiviteten gir grunnlag for praksiskompensasjon. Kostnadene bæres i stor grad av det enkelte foreningsledd, men enkelte yrkesforeninger og fagmedisinske foreninger mottar et særskilt tilskudd gjennom kontingentfordelingen. Lokalforeningene dekker kostnader til praksiskompensasjon innenfor egne budsjettrammer, men de mottar også et høyere grunntilskudd enn de fagmedisinske foreningene. 

Spørsmål
1. Hvilke fordeler/ulemper ser dere ved en sentral, lokal eller kombinert administrasjon av praksiskompensasjon? 
2. Bør det være en felles sats, eller skal foreningene selv kunne fastsette satsen for sine utbetalinger? Fordeler/ulemper

5.2 Finansiering av praksiskompensasjon
Det kan være flere alternative modeller for finansiering av praksiskompensasjon, for eksempel sentral, lokal eller en kombinasjon. Hvilken modell som velges vil få betydning for både økonomi, administrasjon og belastning på de ulike foreningsleddene.
Spørsmål:
1. Hvilken modell mener dere bør utredes videre? 
a) Dagens modell: tilskudd til foreningene basert på antall næringsdrivende leger. I tillegg til at foreningene også bærer kostnader for praksiskompensasjon selv
b) Sentral finansiering: et felles regelverk gjelder for hele organisasjonen. Krav administreres sentralt, og praksiskompensasjon finansieres gjennom en felles ordning.
c) Lokal finansiering - Foreningsleddene fastsetter regler, behandler krav og finansierer praksiskompensasjon for egne aktiviteter. 
d) Sentral grunnmodell med lokal tilleggsfinansiering - En sentral ordning dekker bestemte aktiviteter etter et felles regelverk. Foreningsleddene kan i tillegg etablere egne ordninger for aktiviteter som ikke omfattes av den sentrale ordningen. 
2. Er det andre modeller som kan være aktuelle?
3. Hvilke fordeler og ulemper ser dere ved de ulike modellene?
4. Hvilke konsekvenser vil modellene ha for egen forening?
2

